Lav et referat af nedenstående tekst:

Tekst:
Det er med alle tricks fra bogen, at Elling Borgerforening prøver at få flere borgere til at tilmelde sig fjernvarme. I den ene ende af den store hal hos Strandby Varmeværk har de placeret en grill, hvor man kan få en pølse og et stykke brød, når man kommer ind. I den modsatte ende står sodavand og øl til fri afbenyttelse, og som drueagurken på toppen står borgerforeningen og varmeværket klar til at fortælle beboerne i Elling, hvordan de kan slippe med en lavere varmeregning. 24.000 kroner at spare For lige i øjeblikket fyrer de fleste husstande i den lille by nord for Frederikshavn med meget dyre brændsler. Langt de fleste huse er nemlig varmet op med gas, varmepumpe eller pillefyr, så derfor var rigtig mange beboere i Elling lørdag formiddag mødt op til åbent hus for at høre mere om fjernvarme. - Vi har ikke råd til at blive på naturgas, så vi er mere eller mindre tvunget til at komme over på et andet varmesystem, siger Finn Aaen, der bor i Elling. Udover gerne at ville have flere til at tilmelde sig fjernvarme, så er Elling Borgerforening også initiativtager til lørdagens åben hus-arrangement, hvor de prøver at overbevise Ellings borgere om, at det er en god investering at få omlagt fra gas til fjernvarme. - Der vil man have en årlig besparelse på over 24.00 kroner, altså 2000 om måneden – det kan man få meget god rødvin for, siger Kurt Kristensen, der er en del af fjernvarmegruppen i Elling Borgerforening. 296 skal være med Fredag havde 170 husstande i Elling allerede tilmeldt sig fjernvarme, men selvom det er mange, så er det slet ikke nok. 296 husstande skal have underskrevet og tilmeldt sig fjernvarme, før det kan blive en realitet, at der kommer nye rør til Elling. - Vi skal meget gerne nå meget tæt på, før vi tør stikke spaden i jorden, for det er mange penge, vi skal ofre, siger Carsten Aaen, der er bestyrelsesformand for Strandby Varmeværk, der vil være dem, der skal levere varmen til Elling, hvis de får nok tilmeldte. Lørdag kom de så et skridt nærmere fjernvarmeordningen. For til åbent hus-arrangementet satte flere deres underskrift på en tilmelding til fjernvarme. - Vi skriver under – det giver mening, at Strandby og Elling er under samme varmeværk, siger Finn Aaen, mens han står med papirerne i hånden, hvor underskriften stadig mangler. Borgerforeningen håber at nå de 296 tilmeldinger inden udgangen af november, og allerede i næste uge vil de begynde at stemme dørklokker for at få de sidste med.

Referat:
Elling Borgerforening inviterede lørdag til åbent hus hos Strandby Varmeværk, så borgerne i Elling kunne blive klogere på fjernvarme.